CELEX: 62022CN0109
Language: sk
Date: 2022-02-15 00:00:00
Title: Vec C-109/22: Žaloba podaná 15. februára 2022 – Európska komisia/Rumunsko

4.4.2022   
            
            
               SK
            
            
               Úradný vestník Európskej únie
            
            
               C 148/18
            
         
      Žaloba podaná 15. februára 2022 – Európska komisia/Rumunsko
      (Vec C-109/22)
      (2022/C 148/25)
      Jazyk konania: rumunčina
      
         Účastníci konania
      
      
         Žalobkyňa: Európska komisia (v zastúpení: L. Nicolae, E. Sanfrutos Cano, splnomocnení zástupcovia)
      
         Žalovaný: Rumunsko
      
         Návrhy žalobkyne
      
      Komisia navrhuje, aby Súdny dvor:
      
                  —
               
               
                  určil, že Rumunsko tým, že neprijalo všetky nevyhnutné opatrenia na dosiahnutie súladu s rozsudkom Súdneho dvora vo veci C-301/17, Komisia/Rumunsko (1), si nesplnilo povinnosti, ktoré mu vyplývajú z článku 260 ods. 1 ZFEÚ,
               
            
                  —
               
               
                  uložil Rumunsku v súlade s ustanoveniami článku 260 ods. 2 ZFEÚ povinnosť zaplatiť penále za nesplnenie povinnosti prijať nevyhnutné opatrenia na dosiahnutie súladu s rozsudkom Súdneho dvora vo veci C-301/17, Komisia/Rumunsko, vo výške 29 781,30 eura za každý deň omeškania odo dňa vyhlásenia rozsudku v tejto veci do dňa prijatia všetkých nevyhnutných opatrení na dosiahnutie súladu s rozsudkom Súdneho dvora vo veci C-301/17, Komisia/Rumunsko,
               
            
                  —
               
               
                  uložil Rumunsku v súlade s ustanoveniami článku 260 ods. 2 ZFEÚ povinnosť zaplatiť paušálnu sumu zodpovedajúcu dennej sume 3 311,50 eura vynásobenej počtom dní, ktoré uplynú odo dňa nasledujúceho po vyhlásení rozsudku vo veci C-301/17, Komisia/Rumunsko, do dňa, keď Rumunsko prijme všetky nevyhnutné opatrenia na dosiahnutie súladu s týmto rozsudkom, alebo ak Rumunsko tieto opatrenia neprijme, do dňa vyhlásenia rozsudku Súdneho dvora v tejto veci, s výhradou prekročenia najnižšej paušálnej sumy 1 643 000 eur,
               
            
                  —
               
               
                  uložil Rumunsku povinnosť nahradiť trovy konania.
               
            
         Žalobné dôvody a hlavné tvrdenia
      
      Predmetom žaloby Európskej komisie proti Rumunsku je nesplnenie povinnosti tohto členského štátu prijať všetky nevyhnutné opatrenia na dosiahnutie súladu s rozsudkom Súdneho dvora vo veci C-301/17, Komisia/Rumunsko, pretože 44 zo 68 skládok uvedených v tomto rozsudku ešte nebolo uzavretých v súlade so smernicou Rady 1999/31/ES z 26. apríla 1999 o skládkach odpadov (2).
      Komisia tvrdí, že Rumunsko sa nemôže odvolávať na čisto vnútornú situáciu, aby odôvodnilo nevykonanie rozsudku Súdneho dvora, ako je potreba vykonať štúdie uskutočniteľnosti, vyvlastňovacie konania, administratívne postupy alebo neprijatie potrebných opatrení zo strany hospodárskych subjektov prevádzkujúcich predmetné skládky.
      V dôsledku toho Komisia navrhuje, aby bola Rumunsku uložená povinnosť zaplatiť penále vo výške 29 781,30 eura za každý deň omeškania odo dňa vyhlásenia rozsudku v tejto veci až do dňa prijatia všetkých nevyhnutných opatrení na dosiahnutie súladu s rozsudkom vo veci C-301/17. Aby sa zabezpečilo, že pokrok dosiahnutý Rumunskom bude možné monitorovať, overiť a zohľadniť, Komisia navrhuje, aby sa penále za každý deň omeškania vyčíslilo na základe šesťmesačných období omeškania s prijímaním nevyhnutných opatrení dosiahnutie súladu s rozsudkom Súdneho dvora vo veci C-301/17, použitím zostupného vzorca, podľa ktorého sa súčet vzťahujúci sa na takéto obdobia zníži o percento zodpovedajúce podielu počtu skládok, ktoré boli uvedené do súladu s ustanoveniami smernice 1999/31.
      Komisia rovnako navrhuje, aby sa Rumunsku uložila povinnosť zaplatiť paušálnu sumu zodpovedajúcu dennej sume 3 311,50 eura vynásobenej počtom dní, ktoré uplynú odo dňa nasledujúceho po vyhlásení rozsudku vo veci C-301/17 do dňa, keď Rumunsko prijme všetky nevyhnutné opatrenia na dosiahnutie súladu s uvedeným rozsudkom, alebo ak Rumunsko neprijme tieto opatrenia, do dňa vyhlásenia rozsudku Súdneho dvora v tejto veci, s výhradou prekročenia najnižšej paušálnej sumy 1 643 000 eur.
      Výška tohto penále bola určená s prihliadnutím na závažnosť porušenia, jeho trvanie a potrebu zabezpečiť odstrašujúci účinok sankcií v závislosti od platobnej schopnosti daného členského štátu pomocou faktora „n“.
      
         (1)  Rozsudok z 18. októbra 2018, Komisia/Rumunsko (C-301/17, neuverejnený, EU:C:2018:846).
      
         (2)  Ú. v. ES L 182, 1999, s. 1; Mim. vyd. 15/004, s. 228.